
CAP.  I. 


PRAEFANDA, 

/ 

Quoniam  nulla  fere  mala  acriter  perscru¬ 
tari  et  cognoscere  majoris  medicorum  in- 
terest,  quam  ea  quae  percusso  capite  enas¬ 
cuntur,  quippe  quae  non  solum  creberrima 
sunt,  sed  vitae  ipsius  flammae  perniciosissi¬ 
ma  ;  aliquid  ad  rem  medicam  pertinens 
scribere  coactus,  haec  potissimum  argu¬ 
mento,  de  quo  disputarem,  selegi, 

Caput  impulsui  alieno  objectum  modo 
triplici  laedi  potest,  nimirum 
Integumentis  solis, 
aut  Calvariae, 

aut  Cerebro  ipsi  vel  ejus  mem¬ 
branis  noceri  potest.  Scire  licet  integu¬ 
menta,  integris  et  salvis  calvaria  et  cerebro, 
laedi  posse ;  calvaria  autem  fissa,  scissa 
aut  intrusa,  ista  exteriora  pati  oportere. 

Multiplices  sane  extant,  et  quam  la¬ 
tissime  patent  injuriae  capite  percusso  ex¬ 
oriri  solitae :  unde  plurimum  obscuratur 
argumentum  propositum  ;  nec  raro  medi¬ 
cus,  consilii  dubius,  quid  moliatur,  quidve 
non,  anceps  haeret.  Hosce  nodos  expedire 
posse  non  profiteor :  sed  optimis,  uti  spe¬ 
ro,  fontibus  usus,  quaeque  de  hac  re  gra¬ 
vissima  cognitu  dignissima,  quam  clarissi¬ 
me  potero,  exponere  conabor. 

CAP.  II. 

4- 

DE  INTEGUMENTIS  LAESIS» 

Calvariam  obtegunt  cutis,  membrana 
(quae  cellulosa  vocatur),  tendines  et  fibrae 
quorundam  musculorum,  et  membrana  pro- 

i 

pria,  cui  nomen  pericranium .  Haec  omnia 
cum  interioribus  per  vasa  arctissime  com¬ 
mittuntur  ;  adeo  ut,  exterioribus  solum  per¬ 
cussis,  ipsius  cerebri  mala  gravissima  ho- 
minem  adoriri  possint.  Quoties  autem  fer¬ 
ro  integumenta  vulnerantur,  duplex  injuria 
inde  proficisci  potest :  nimirum,  haec  aut 
dilacerantur  aut  punguntur. 

Si  integumenta  graviter  dilacerantur,  id- 
que  aliquanto  altius  et  latius  \  si  haec  et 
calvaria  penitus  invicem  dissociantur,  et 
fabricam  illa  pene  diruuntur,  ferramento 
sunt  excidenda.  Illud  simul  meminisse  ju¬ 
vat,  longe  saepius  nitendum  esse,  ut  partes 

divulsae  cohaereant :  nisi  eo  usque  ictu 
laedantur,  ut  compagem  penitus  resolutae 
sint ;  et  indicia  perniciei  futurae  accesse¬ 
rint.  Hujusmodi  igitur  vulnera,  ni  vetat 
res  jam  memorata,  eadem  prorsus  ratione, 
qua  alicubi  corporis,  curare  oportet. — Quo¬ 
ties  integumenta  capitis,  pugione,  acu,  ali- 
ove  praeacuto  ferro  punguntur,  inflamma¬ 
tio  longe  deterior,  et  notae  metum  gravio¬ 
rem  minitantes  accenduntur.  Si  pugio  mi¬ 
nus  alte  infigitur,  illaesis  membranae  cellu¬ 
losae  subjectis,  id  genus  inflammationis 
nascitur,  quod  medici  Erythema  vocant ; 
et  quod  totum  caput,  et  interdum  faciem 
ipsam  aggreditur.  Parum  intumescunt, 
aut,  digito  premente,  dolent  partes  inflam¬ 
matae.  Laete  erubescunt ;  at  tactae  illico 
pallent,  mox  inde  ruborem  recepturae. 
Vesiculae  prodeunt ;  palpebrae  saepe  in 
tantum  inflammantur  et  tument,  ut  fere 
coirent.  Aeger  inter  haec  febricitat,  ci- 
lnun  fastidit  et  evomit.  Sanguini  vena  in- 

cisa  misso,  alvo  salibus  mediis  assidue  soli» 
citatae,  caeterisque  istiusmodi  auxiliis,  rite 
ministratis,  hoc  malum  cedere  consuevit  ; 
squamae  exiguae,  quasi  furfur,  demum  ex¬ 
cidunt,  et  cutis  aliquantum  flavet. 

Quod  si  ipsum  'pericranium  pungitur, 
omnia  longe  sunt  deteriora.  Pars  minus 
tumet,  nec  digiti  prementis  vestigium  ali¬ 
quamdiu  retinet;  at  valde  rubet,  intendi¬ 
tur,  et  insigniter  dolet.  Febris  eo  exar¬ 
det,  ut  homo  fere  deliret.  Palpebrae  et 
aures  rarius  mali  participes  fiunt.  Hic  san¬ 
guinem  largius  elicere  opus  est;  juvabit 
caput  ad  cutem  tondere,  et  liquore  tepido 
fovere,  ut  madeat  omnique  sorde  expedia¬ 
tur  :  quae  saepe  malum  fugant.  Quod  si 
indicia  eo  saeviant,  ut  metuendum  sit,  ne 
membrana  calvariae  imposita  et  tendo  diru¬ 
antur  et  explicentur,  pericranium  scalpello 
secare,  pollicem  late,  oportebit :  quod 
tempestive  factum  per  se  omnia  mala  tollit. 

Si  pars  suppurat,  maturrime  pus  subducen¬ 
dum  est ;  ne  partes  exedendo  latius  dif¬ 
fundatur,  et  ad  palpebras,  &c.  perveniat. 
Quum  integumenta  contunduntur,  aut  ipsis 
solis,  aut  interioribus  quoque  noceri  potest. 
Si  sanguis  inde  ex  vasis  intus  ruptis  fun¬ 
datur,  incidendo  summoveri  debet ;  facilis- 
que  tumor  inde  profectus  est  resolutu.  Sci¬ 
re  licet,  hunc  saepe  simulare  tumorem  cal¬ 
varia  fracta  et  intrusa  exortum  ;  unde  falli¬ 
tur  aliquando  imperitus.  Quoties  vero  cal¬ 
variae  laesae  signa  enascantur,  medico  non 
vitio  vertendum  est,  quod  perterebraverit  $. 
modo  infra  praecipienda  rite  servaret. 


GAP.  III. 


DE  CALVARIAE  ET  CEREBRI  INJURIIS. 

Vix  aut  ne  vix  quidem  fieri  potest,  ut 
calvaria  fissa  aut  fracta  et  intus  conversa 

cerebrum  integritate  perfruatur,  Neque  id 
mirum  videbitur,  siquis  secum  animo  vol¬ 
vat,  quam  intimo  nexu  calvaria  et  cerebrum 
inter  se  nectantur ;  quam  necessaria  ad  vi¬ 
tam  conservandam  sint  hujus  munera,  et 
quot  casus  eadem  turbare  possint.  Cere¬ 
brum,  laesa  calvaria,  saepe  opprimitur : 
quod  malum,  quia  summam  perniciem  ho¬ 
mini  minitatur,  et  saepissime  urget,  paulo 
fusius  agitare  volo.  Postea  de  hoc  viscere 
concusso  disserendum  erit. 

SECTIO  h 

De  Cerebri  Compressione * 

Undecunque  aut  ipsa  calvaria  fit  minus 
capax,  aut  quae  intus  continentur,  amplifi- 
antur,  inde  cerebrum  opprimitur.  Quodvis 
igitur  alienum,  transfixo  osse,  vi  intrusum, 
sanguinis  aut  laticis  inter  membranas  pro- 

fusio,  suppuratio,  calvaria  ipsa  crassior  fac¬ 
ta,  cava  cerebri  quovis  humore  plena ;  de¬ 
nique,  id  quod  maxime  et  proprie  ad  rem 
propositam  attinet,  ossa  capitis  alicubi  scis¬ 
sa  et  infixa,  ad  cerebrum  opprimendum 
valent» 

Cerebrum  oppressum  denunciant  veter¬ 
nus,  caligo,  sopor  altior,  pupilla  oculi  patula, 
dee  luce  contracta,  resolutio  omnium  fibra- 
rum  motricium,  quas  animi  arbitrium  regit  5 
spiritus  tardus  et  gravis,  arteriarumque  mo¬ 
tus  tardior  et  inaequalis ;  praeter  haec,  ho¬ 
mo  stertit  et  interdum  cibos  evomit :  urina 
et  stercus  praeter  voluntatem  elabuntur,  et 
si  alterutrum  capitis  latus  plagam  accepe¬ 
rit,  musculi  alterius  lateris  corporis  proprii 
inde  resolvi  consuerunt.  Si  vero  impetu 
aliquanto  violentiori  caput  icitur,  non  raro 
sanguis  ex  oculis,  auribus,  ore,  naribusque 
profluit ;  id  quod  injuriam  gravissimam 
praedicat. 

Si  cui  ex  praecipitio  lapso,  aut  percusso, 
calvaria  fissa  et  intus  versa  esse  comperitur, 
nec  simul  indicia  pejora  accesserint,  stupor  - 
ve  solum  supervenerit,  statim  ad  ferramen¬ 
ta  et  terebram  confugere  nefas  est :  longe 
praestat,  sanguine  incisa  vena  detracto,  ce» 
rebrum  expedire,  nec  aliud  prius  moliri, 
quam  signa  terrentia,  siqua  adsint,  horten¬ 
tur,  Non  sane  dubitari  potest,  quin  olim 
medici  temere  et  inconsulte  perterebrando 
et  incidendo  multum  perniciei  intulissent. 
Quod  si  notae  cerebrum  valde  opprimi  in¬ 
dicant,  calvaria  simul  altius  depressa,  nulla 
mora  perterebrandum  est;  quo,  osse  levato, 
cerebrum  liberetur.  Scire  licet  tamen,  non 
semper  notis  exterioribus  fidendum  esse ; 
fieri  enim  potest  ut,  integerrima  tabula  cal¬ 
variae  interiore,  exterior  alicubi  findatur  et 
intus  sidat.  Nequaquam  igitur  terebra* 
ubicunque  os  descendisse  videtur,  semper 
recte  admovetur  :  sed  antiquiores  vulnera¬ 
rios  maxime  fefellit  timor  ineptus  infiam- 

mationis  venturae,  nisi  pars  ossis  intrusa 
levaretur  aut  subduceretur.  Memoratu 
dignissimum  est  signa  cerebri  oppressi  mi¬ 
nime  semper  e  calvaria  laesa  proficisci, 
quantumcunque  haec  injuriae  cepisse  vi¬ 
deatur  ;  sed  impetum  ipsissimum,  qui  eam 
fregerit  et  intruserit,  arteriam  quoque  gran¬ 
dem  interiorem  dirupisse  ;  et  sanguinem 
inde  efifusum  cerebrum  oppressisse.  Si  cui 
nimirum,  pars  ima  et  posterior  ossis  parietis 
percutitur,  fieri  potest,  ut,  ramulis  arteriae 
spinosae  vulneratis,  amplior  moles  sangui¬ 
nis  profluens  vehementer  cerebrum  premat, 

\ 

Hic  quam  celerrime,  hiatu  facto,  sangui¬ 
nem  intus  profusum  adimere  opus  est,  ne 
pessima  mala  adoriantur.  Quum  igitur 
cerebrum  compressionem  altiorem  patitur, 
quam  quae  calvariae  solius  injuria  nasci  po¬ 
tuisse  videtur,  non  illico  terebra  utendum 
est ;  quae  sane  ipsam  perniciem  quam  prae¬ 
cavere  cupimus,  interdum  gignit.  Sed 
prius  vena  ferienda  est,  alvus  purganda  est. 

et  caetera  exinaniendo  apta,  sunt  adhibenda. 
Quibus  absolutis,  si  malum  pertinax  adhae¬ 
reat,  tum  demum  perterebrare  opus  erit. 

Rarius,  sed  interdum  calvaria  fissa  aut 
fracta  non  simul  intus  truditur  ;  nunquam 
intrusa  non  frangitur,  nisi  forte  mollior  sit 
quam  fert  natura  ;  qualis  infantibus  inter¬ 
dum  aut  Rachitide  tortis  contingit.  Si  cui, 
percusso  capite,  loquendi  et  sentiendi  facul¬ 
tas  periit,  stuporque  et  nervorum  distenti¬ 
ones  accesserunt,  non  inde  calvaria  finda¬ 
tur,  necne,  judicari  poterit.  Quippe  quae 
mala,  hac  illaesa,  cerebro  concusso  aut  per 
vasa  oppleta  vel  dirupta  oppresso,  enasci 
possunt.  Quod  si  parte  icta  scalpello  pate¬ 
facta,  pericranium  dissolutum  esse  conspi¬ 
citur,  os  fractum  esse  jure  suspicamur. 
Hic  vero  cavendum,  ne  falsa  specie  decipi¬ 
amur,  quoties  saturae  inaequales  et  multi¬ 
plices  ossa  Wormiana  confecerint. 

Si  calvariae  fractae  integumenta  aut  pe¬ 
nitus  integra  manserunt,  aut  tantulum  dila¬ 
cerantur,  ut  os  inspicere  non  liceat,  primo 
caput  ad  cutem  tondere,  dein  calvariam  fer¬ 
ramento  patefacere  et  perscrutari  oporte¬ 
bit  ;  cute  circa  vulnus  excisa,  adeo  ut  pars 
nudata  vulnus  late  circumdaret,  et  spatium 
ad  perterebrandum,  si  opus  fuerit,  sufficiat. 
Si  partes  exteriores  aliquanto  vehementius 
dilacerantur,  ipso  vulnere  indice  est  uten¬ 
dum  ;  quam  inter  incidendum  sequeremur  y 
calvaria  eo  patefacta,  ut  spatium  ad  tere¬ 
bram  utendam  suppetat. 


SECTIO  II. 

De  Cerebro  Concusso . 

Cui  caput  ferrum  obtusum,  saxum  aut 
alia  moles  icerit,  huic  cerebrum  persaepe 
concutitur.  Concussio  autem  cerebri  est 

ejus  fabricae  intima  perturbatio,  impetu 
ictu  aliundeve  illata,  frequenter  integerri¬ 
mis  calvaria  et  cute ;  quae  interdum  sub¬ 
tilis  istius  est  naturae,  ut  aciem  prorsus 
lateat,  nec  corpore  defuncti  inciso  depre¬ 
hendatur.  Si  quis  ab  excelso  lapsus,  motu 
incitato  in  humum  fertur,  singula  membra 
vehementer  exagitatus,  aut  si  cui  globus 
ferreus  motu  incitatissimo  e  tormento  evo¬ 
lutus,  quam  proxime  ad  caput  torquetur, 
huic  longe  saepius  concutitur  cerebrum. 
Hoc  cerebri  vitium  ab  eodem  calvaria  in- 
trusa,  vasisque  diruptis  oppresso,  vel  in¬ 
flammato  et  exulcerato  discernere  maximi 
interest ;  quae  mala  equidem,  et  praesertim 
inflammationem  et  abscessum,  saepe  gignit: 
quibus  tamen  jam  iniens  alienissimum  est. 

Prout  cerebrum  gravius  leviusve  concu¬ 
titur,  notae  sequuntur  aliae  atque  aliae  pro¬ 
deunt.  Quanto  fere  intentius  ictus,  lapsus 
aut  quivis  impetus  corpus  jactaverit,  tanto 

pejora  accedunt  mala.  Quae  feriunt  au¬ 
tem,  eo  plus  minusve  nocent,  prout  motu 
velociori  aut  lentiori  torqueantur,  aut  hac 
illave  forma  instruantur ;  denique  prout 
caput  remissius  aut  validius  renitatur,  aut 
Jtiomo  ipse  valetudine  mala  an  secunda  ut¬ 
atur. 

Si  cerebrum  aliquanto  levius  concutitur, 
accedere  solent  animi  perturbatio,  stupor 
insignis,  dormiendi  cupido  et  vomitus  cre¬ 
ber.  Pupilla  oculi  patula  luci  parere  re¬ 
cusat  :  arteriae  imbecille  et  fere  solito  cre¬ 
brius  micant.  Membra  resolvuntur,  et  fa¬ 
cies  pallet.  Haec  autem  cerebrum  inten¬ 
tius  concussum  denunciant.  Extemplo  fe¬ 
re,  fulmine  citius,  aeger  quasi  exanimis 
jacet,  soporatus  5  et  saepe  assidenti  sanus 
dormire  apparet.  Si  vero  ita  se  habens  sti¬ 
mulo  paulo  acriore  solicitetur,  quandam 
exilem  sentiendi  et  se  movendi  facultatem 
exhibet,  protinus  inde  recasurus.  Spirat 

languide  et  aliquanto  celerius  :  arteriae  si¬ 
mili  motu  agitantur.  Singulae  mentis  fa¬ 
cultates  pene  extinguuntur ;  resolvuntur 
fibrae  motrices,  quibus  sani  mens  imperat, 
et  artus  frigescunt. 

Denique,  aliquando  in  tantum  cerebrum 
concutitur,  ut  omnia  corporis  et  animi  mu- 

V 

nera  statim  concidant,  et  homo,  quasi  Jove 
tonanti  iceretur,  ex  improviso  absumatur. 

Signis  supra  propositis  aliquanto  postea 
accedunt  longe  aliena.  Stupbr  incitatione 
quaesitissima  mutatur.  Sentiendi  facultas 
reviviscit,  aeger  irritabilior  jactatur.  Oculi 
lucem  non  patiuntur,  et  pupillae,  eadem  il¬ 
lata,  fortiter  contrahuntur.  Haec  omnia 
saepe  ingravescunt,  et  in  cerebri  inflamma¬ 
tionem  desinunt. 

Si  noxa,  unde  cerebrum  quatitur,  quan- 
dam  arteriam  aut  venam  intus  laceraverit. 

notae  multiplices  et  abnormes  accedunt ; 
quales  cerebrum  opprimi  simul  et  concuti 
praedicant. 

Scire  licet  quoque,  cerebri  inflammatio¬ 
nem  adoriri  solitam,  non  semper  omnia phre- 

/ 

nitidis  aliunde  exortae  indicia  prae  se  ferre, 
sed  aliquanto  lentiorem  esse  ;  vasis  cerebri 
ultra  modum  intentis  oriundam.  Per  insi¬ 
dias  haec  inflammatio  sensim  progreditur ; 
demum  in  stuporem  et  alias  cerebri  oppressi 
notas  abitura ;  nec  raro  ima  cerebri  parte 
exulcerata :  id  quod,  patefacto  mortui  ca¬ 
pite,  prodit. 

Quoties  ancipites,  quid  mali  subsit,  du¬ 
bitemus,  de  ejus  natura  judicare  licebit, 
auxiliorum  effectu  perspecto  et  cognito. 
Si,  misso  sanguine,  arteriae  sedantur,  nec 
stupor  fugatur,  cerebrum  non  nisi  concus¬ 
sum  esse  statuimus.  Si  cutis  et  ipsa  calva¬ 
ria  illaesa  videntur,  sanguinem,  aegro  jam 

nunc  stupente  et  collapso,  aliquanto  parcius 
elicere  oportebit.  Quod  si  arteriae  penitus 

conciderunt,  non  nisi  per  hirudines  paucas 

/ 

s&nguis  detrahendus  ;  alvum  quoque  leniter 
pen  medicamenta  purgare,  aut  ducere  opus 
est.  Si  vero  perscrutati,  calvariam  et  in¬ 
tegumenta  violata  esse  comperimus ;  si 
sentiendi  simul  facultas  acuitur,  et  calvaria 
alicubi  pressa  dolet,  nec  arteriarum  motus 
vena  ferienda  sedatur,  illam  fractam  esse, 
sanguinemque  vasis  diruptis  intus  proflux¬ 
isse,  jure  suspicamur. 

Quoniam  summi  est  momenti  cerebrum 
opprimatur  an  concutiatur,  probe  perspice- 
re  ;  de  hac  quaestione  difficili  pauca  dispu¬ 
tare  in  animo  est. 

Cui  cerebrum  opprimitur,  huic  spiritus 
raro,  graviter,  nec  sine  intento  molimine 
edito  trahitur ;  inter  spirandum  stertit.  Cui 
concutitur,  non  stertit,  imo  vero  ex  facili, 


c 

languide  et  crebro  spirat.  Cerebro  op¬ 
presso,  arteriae  saliunt  tardius,  inaequaliter, 
et  intervallis  imparibus  ;  eodem  concusso, 
crebrius  et  languide  moventur.  Illic  nui» 
lae  potestates  incitantes  nervorum  et  fibra» 
rum  motricium  vires  jacentes  erigere  pos¬ 
sunt  ;  hic  tamen  quodammodo  saltem  ge¬ 
nus  nervosum  suscitari  posse  comperitur, 
iterum  sane  paulo  postea  soporandum.  Vul¬ 
tus  ineunte  concussione  pallere  et  collabi 
solet ;  altero  urgente  malo,  potius  turget 
et  livet  aut  rubet.  Quinetiam  scire  licet, 
illam  proprie  in  cerebri  inflammationem 
abire. 


Quod  ad  curationem  pertinet,  multi  ae¬ 
grum  initio  collapsum  et  languentem  sti¬ 
mulis  suscitari  jubent  ;  quales  sunt  alcohol , 
ammonia ,  aether ,  vinum  meracius,  &c.  Qua 
curatione  nihil,  meo  saltem  judicio,  perni¬ 
ciosius  esse  potest.  Non  sane  inflcias  eun¬ 
dum  hujuscemodi  auxilia  sensus  hebetes 

acuere,  et  vires  labantes  excitare.  Quicl 
boni  tamen  inde  nascitur  ?  nemo  ignorat 
cerebrum  concussum  inflammationi  opportu¬ 
nissimum  esse  ;  quae  tanto  facilius,  et  ci¬ 
tius  accedat,  quanto  incitatius  sit  genus 
nervosum,  necesse  est.  Simul  atque  signa 
inflammationis  instantis  prodeunt,  quo  plus 
antea  concidissent  vires,  eo  renixum  vio¬ 
lentiorem  potestates  incitatrices  concita¬ 
bunt.  Cor  et  arteriae  inde  crebrius  validi- 
usque  moveri  coeperunt  \  et  sanguine  ideo 
largius  et  motu  velociori  ad  cerebrum  dela¬ 
to,  hoc  viscus  insigniter  quod  ad  omnia  sua 
oflicia  stimulatur  \  quod  sequitur,  ut  in¬ 
flammatio  fatum  ipsum  illatura  accendatur : 
quae,  ni  ista  pessima  incitamenta  flammam 
genuissent,  vel  nulla  omnino,  vel  idoneis 
auxiliis  fuganda  extitisset.  Nec  vero  cor¬ 
pus  non  leniter  foveri  praecipio.  Artus 
calefacere,  fricare,  imo  rubefacere  non  pa¬ 
rum  juvabit.  Pars  cervicis  posterior  quo¬ 
que  bene  emplastro  meloes  vesicatorii  exui- 

ceratur.  Quibus  absolutis,  idem  pone 
aures,  ipsique  vertici  capitis  imponen¬ 
dum.  Alvum  simul  medicamentis  purgare, 
et  urinam  instrumento  idoneo  elicere,  si 
opus  est,  oportebit.  Quae  auxilia,  si  mi¬ 
nus  proficiant,  proximum  est  ut  signa,  quae 
inflammationem  accessuram  augurantur,  su¬ 
perveniant  ;  nimirum,  delirium,  rigores  im¬ 
paribus  intervallis  subinde  urgentes,  et  vul¬ 
tus  rubrior  quam  ex  consuetudine. 

\ 

Auxilia,  quae,  inflammatione  facta,  con¬ 
veniunt,  sunt  ea,  quae  sedant  et  exanini- 
unt.  Hoc  plane  denunciant  ipsa  indicia; 
nimirum,  capitis  dolor  acerbus,  vigilia,  in¬ 
quietudo,  motus  arteriarum  durior  et  inci¬ 
tatior,  vultus  tumens ;  quinetiam  oculi  ru¬ 
berrimi,  vomitus  et  artus  inhorrescentes : 
quae  omnia  demum  in  nervorum  distentio¬ 
nes  et  delirium  abeunt.  Sanguinem  incisa 
vena  iterum  iterumque  elicere  juvat ;  alvus 
duci  et  medicamentis  acrioribus  sollicitari 

debet.  Caput  quoque  ad  cutem  tondere, 
et  emplastro  meloes  vesicatorii  exulcerare 
opus  est.  Quibus  unice  remediis  fidendum 
est;  nec  alia  est  spes  salutis,  quoties  om¬ 
nia  adeo  in  praecipiti  versantur.  Nec  alie¬ 
num  erit  ea  praecipere  medicamenta,  quae 
sudori  movendo  accommodentur.  Hunc  in 
finem  pauxillum  vini  tartratis  antimonii  et 
potassae ,  et  liquores  diluti  tepefacti  satis 
valent.  Incredibile  fere  est  dictu,  quoties 
vena  impune  iceretur,  quantumque  sangui¬ 
nis  rite  et  sine  metu  mitti  posset :  id  quod 
Pottius  et  Abernethius  luculentissime  edo¬ 
cuerunt.  Vehemens  et  abnormis  ista  ner¬ 
vorum  et  fibrarum  motricium  incitatio, 
unica  tantam  exinanitionem  perpeti  valet. 

Si  remedia  jam  nunc  dicta  minus  ad  in¬ 
flammationem  devincendam  valeant,  sequi¬ 
tur  ut  aliqua  pars  cerebri  aut  ejus  membra¬ 
narum  suppuret.  Quod  factum  esse  testan¬ 
tur  cerebri  oppressi  indicia ;  qualia  jam  an- 

tea  enarravimus.  Omnia  demum  in  pejus 
ruunt ;  nec  fere  licet  salutem  sperare  redi¬ 
turam.  Eo  vero  minus  subesse  solet  spei* 
quod  pus  longe  saepius  nulla  omnino  ope 
subducendum  sit.  Huc  quoque  accedit, 
quod  vix,  homine  jam  spirante,  cui  cerebri 
parti  pus  incumbat,  deprehendi  potest 

Si  cerebri  vertex  aut  latus  alterutrum 
suppurat,  ferramenta  aliquanto  magis  auxi¬ 
lii  pollicentur,  dummodo,  integumentis  et 
calvaria  perscrutandis,  vitii  sedes  reperiri 
possit.  Interdum  enim  fieri  potest,  ut  im¬ 
petus,  unde  cerebrum  concutitur,  exteriora 
dilaceraverit. 

Si  ictus  neque  calvariam  fiderit,  contuse- 
rit  aut  fregerit,  neque  vasa  diruperit,  inte¬ 
gumentis  simul  non  graviter  contusis  aut 
vulneratis,  omnia  ad  sanitatem  spectare  in¬ 
cipiunt;  pars  exterior  rite  suppurat  et  sa¬ 
nescere  pergit.  Simul  atque  vero  cerebrum 

ipsum  inflammatur,  novam  induit  speciem 
vulnus ;  flaccet,  pallet  et  collabitur,  humo¬ 
remque  sordidum  et  acrem  excernit.  Li¬ 
namentum  impositum  arctius  adhaerescit, 
aegre  dimovendum.  Calvaria  circa  vulnus, 
et  ejus  membrana,  invicem  dissociantur,  et 
haec  omnia  eo  magis  ingravescunt,  quo  ve¬ 
hementius  exardeant  inflammatio  interior 
et  febris.  Pericranio  penitus  dissoluto,  os 
patet,  et  livet  aut  nigricat :  quod  si  ferro 
tollitur,  pus  v  aut  sanies  Durae  Matri  in¬ 
cumbere  conspicitur.  Neque  non  altius  vi¬ 
tium  serpit ;  ceterae  enim  membranae  et 
ipsum  cerebrum  corrumpuntur,  et  exulce¬ 
rantur. 

Quoties  integumenta,  impetu  illato,  ali¬ 
cubi  colliduntur,  nec  simul  graviter  vulne¬ 
rantur,  spongiosa  tument,  non  acute  dolent ; 
nec  vero  tactum  non  aegre  patiuntur.  Tu¬ 
mor  serpens  sensim  adaugescit,  et  si  incidi¬ 
tur,  vulnus,  quale  mox  enarravimus,  prodit, 


24 


DISPUTATIO  MEDICA 


membrana  calvariae  nigricat,  aut  disjuncta, 
aut  nisu  levissimo  divellenda ;  os  ipsum 
inarescit  et  pallet ;  et  homo  in  praecipiti 
versatur,  vix  non  moriturus.  Si  caput  per¬ 
cutitur,  ubi  duo  ossa  coeunt,  praecipueque 
apud  juniores,  ossa  invicem  dissociata  hia¬ 
tum  saepe  conficiunt,  et  tuber  spongiosum 
et  dolens,  ibi  nascitur ;  quod  quale,  aut  cu- 
jusmodi  sit,  *  statuere  posse  non  profiteor. 
Verisimile  est  hoc  esse  Herniam  cerebri, 
quae  vocatur,  apud  auctores ;  quam  altius 
agitare  propositae  rei  minus  convenit. 

Ea,  quae  supra  disserui,  nequaquam 
omnia  huc  pertinentia  amplecti,  non  invi¬ 
tus  confiteor.  De  calvariae  perterebran¬ 
dae  ratione,  et  aliis  istiusmodi  eo  tacui, 
quod  omnibus  fere  medicinam  facientibus 
notissima  sunt,  et  ideo  orationem  nostram 

a 

inutiliter  ampliarent. 

FINIS. 


Excudebat  C.  Stewart. 


